钦定古今图书集成/理学汇编/字学典/第002卷 > 《张怀瓘书断》 > 《隶书》
## 钦定古今图书集成/理学汇编/字学典/第002卷 > 《张怀瓘书断》 > 《隶书》

按隶书者，秦下邽人程邈所造也。邈字元岑，始为衙
县狱吏，得罪始皇，幽系云阳狱中，覃思十年，益大小
篆方圆而为隶书三千字，奏之，始皇善之，用为御史。
以奏事繁多，篆字难成，乃用隶字，以为隶人佐书，故
名隶书。蔡邕《圣皇篇》云：“程邈删古立隶文，甄酆六书，
其四曰佐书”是也。秦造隶书以赴急速，为官司刑狱
用之，馀尚用小篆焉。汉亦因循。至和帝时，贾鲂撰《滂
喜篇》，以《苍颉》为上篇，《训纂》为中篇，《滂喜》为下篇，所谓
三苍也。皆用隶字写之，隶法由兹而广。郦道元《水经》
曰：“临淄人发古冢，得铜棺，前板外隐起‘为’”字，言齐太
公六世孙胡公之棺也。惟三字是古，馀同今隶书。证
知隶字出古，非始于秦时。若尔，则隶“法当先于大篆
矣。”按胡公者，齐哀公之弟靖胡公也。五世六公，计一
百馀年，当周穆王时也。又二百馀岁，至宣王之朝，大
篆出矣。又五百馀载，至始皇之世，小篆出焉。不应隶
书而效小篆。然程邈所造书籍，共传郦道元之说，未
可凭也。按八分则小篆之捷，隶亦八分之捷。汉陈遵
字孟公，京兆杜陵人，哀帝之世，为河南太守。善隶书，
与人尺牍，主皆藏之以为荣，此其创开隶书之善也。
尔后锺元常、王逸少各造其极焉。

蔡邕《隶书势》曰：“鸟迹之变，乃惟佐隶。蠲彼繁文，崇兹简易，修短相副，异体同势。焕若星陈，郁若云布，纤波浓点，错落其间。若锺簴设张，庭燎飞烟，似崇台重宇，层云冠山。远而望之，若飞龙在天；近而察之，心乱目眩。”

成公绥《隶书势》曰：“虫篆既繁，草槁近伪。适之中庸，莫尚于隶。”

《程邈》，即隶书之祖也。

赞曰：“隶合文质，程君是先。乃备《风》《雅》，如聆管弦。长毫秋劲，素体霜妍。摧锋剑折，落点星悬。乍发红焰，旋凝紫烟。金芝琼草，万世方传。”